YONG ร่วง 4% ขายทำกำไร หลังราคาแรลลี่ยาว โบรกมองปีนี้ยอดขายพุ่ง
YONG ร่วงเฉียด 4% มาที่ 3.56 บ. คาดนักลงทุนขายทำกำไร หลังราคาหุ้นแรลลี่ยาว โบรกชี้สถานการณ์ต่างๆ ดีขึ้น หนุนคำสั่งซื้อเพิ่มต่อเนื่อง
YONG ร่วง 4% คาดนักลงทุนขายทำกำไร หลังราคาหุ้นแรลลี่ยาว โบรกมองปีนี้ยอดขายพุ่ง
21 เม.ย. 2566

ผู้สื่อข่าวรายงานว่า วันนี้ (21 เม.ย.66) ราคาหุ้น บริษัท ยงคอนกรีต จำกัด (มหาชน) หรือ YONG อยู่ที่ระดับ 3.56 บาท ลบ 0.14 บาท หรือ 3.78% สูงสุดที่ระดับ 3.74 บาท ต่ำสุดที่ระดับ 3.52 บาท ด้วยมูลค่าซื้อขาย 79.37 ล้านบาท ทั้งนี้ราคาหุ้น YONG ปรับตัวลง หลังราคาหุ้นก่อนหน้านี้ปรับตัวขึ้นมาอย่างต่อเนื่อง

โดย บล.โกลเบล็ก ระบุในบทวิเคราะห์ มีมุมมองเชิงบวกต่อผลการดำเนินงานปี 66 ของ YONG จากสถานการณ์ต่างๆ ฟื้นตัวดีขึ้น ทำให้กลุ่มลูกค้าของบริษัทมียอดสั่งซื้อเข้ามามากขึ้น เช่น ผู้ประกอบธุรกิจอสังหาฯ กลับมาขยายโครงการมากขึ้นทำให้ดีมานด์สินค้า เสาเข็ม รั้วสำเร็จรูป มีวอลุ่มขายมากขึ้น รวมถึงลูกค้าที่เป็นกลุ่มผู้รับเหมา และภาครัฐ โดยปัจจุบัน หุ้นซื้อ-ขาย ที่ P/E ราว 25 เท่า เทียบกับหุ้นที่ประกอบ ธุรกิจใกล้เคียงกัน ได้แก่ STECH ที่ 16 เท่า, CPANEL ที่ 25 เท่า, CCP ที่ 43 เท่า โดยนับตั้งแต่ต้นปีถึงปัจจุบัน (YTD) ราคาหุ้นปรับตัวขึ้นราว 78%